J. Miltinio dramos teatro spektaklis ''Katės namai''
2017-02-11 12:00 (Europe/Moscow) | Šiaulių dramos teatras
Režisierius: Vitalijus Mazūras
1-os dalies pasaka vaikams
Vertė: Paulius Širvys
Trukmė: 50 min.
Premjera: 2010 m. gruodžio mėn. 22 d.
Rusų rašytojas ir poetas, vaikų draugas ir vaikų literatūros kūrėjas Samujilas Maršakas (1887-1964) pirmuosius eilėraščius sukūrė būdamas 4 metų. Berniukas augo Voroneže, talentingo inžinieriaus – išradėjo šeimoje. Kai Samujilui sukako 15 metų, jis jau buvo prirašęs ne vieną sąsiuvinį eilių, kuriomis ir susižavėjo žymus rusų kritikas Vladimiras Stasovas. Jis pasirūpino, kad gabusis jaunuolis persikeltų į Peterburgą, į geriausią Rusijos gimnaziją. Vėliau S. Maršakas mokėsi Anglijoje, o į Rusiją sugrįžo 1914m. Gimtoji šalis gyveno karų ir revoliucijų laiką, kuris nulėmė ir poeto kūrybą. Vykstant nesibaigiantiems maištams ir karams, didžiojoje Rusijoje daug vaikų neteko tėvų. Benamiai, našlaičiai gyveno gatvėse. S. Maršakas skaudžiai išgyveno suirutę, nes suprato, kad labiausiai kenčia vaikai, kurių tėveliai žuvo kare. Rašytojas nusprendė kurti tik vaikams ir subūrė vaikų teatrą bei įsteigė vaikų žurnalą. Tada ir gimė neužmirštamos pjesės „Dvylika mėnesių“, „Protingi daiktai“, „Katės namai“, kurias skaitė ir žavėjosi mūsų tėveliai, seneliai bei proseneliai. Samujilo Maršako kūryba lengvai suvokiama, ji atveria kiekvieno sielą ir pakrebždena subtiliausias sąžinės kerteles.
Vaidina:
Vita Šiaučiūnaitė, Gintautas Žiogas, Donatas Kalkauskas, Jonas Čepulis, Deividas Rajunčius, Toma Razmislavičiūtė, Marius Cemnickas, Almantas Vaišnys, Jolita Skukauskaitė, Gintarė Knizikevičiūtė, Laimutė Mališauskaitė, Gintarė Dumbliauskienė.

Dokumentinio filmo „Dviračiais per Mongoliją“ premjera
2017-02-11 15:00 (Europe/Helsinki) | Chaimo Frenkelio viloje
2017 m. vasario 11 d., šeštadienį, 15 val. Chaimo Frenkelio viloje (Vilniaus g. 74, Šiauliai) vyks dokumentinio filmo „Dviračiais per Mongoliją“ premjera. Filmą pristatys žygio dalyviai Algirdas Gurevičius ir Dagnė Biekšaitė. Kiti filmo seansai: vasario 12, 19, 26 d. 15 val., 17 d. 16 val., 22 d. 17.30 val. Bilieto kaina – 2 Eur, su nuolaida – 1 Eur.
VšĮ „Špikis“ jau šešerius metus aktyviai skleidžia žinią apie ekologišką keliavimo būdą dviračiais: organizuoja turistines keliones po Lietuvą ir užsienį bei kuria apie tai dokumentinius filmus.
Mongolija – rečiausiai apgyvendinta valstybė, kurioje gyventojų tik 3 milijonai, nors pagal savo plotą ji patenka į didžiausių pasaulio šalių 20-tuką. Didžiąją dalį Mongolijos teritorijos užima stepės, šiaurėje ir vakaruose – kalnai, o pietuose – dykuma. Šią šalį, kaip 2016 m. žygio vietą, vedamas senos svajonės pasirinko kelionės sumanytojas A. Gurevičius. Kartu su juo praėjusių metų vasarą į žygį vyko dar penki dalyviai, prieš tai atlaikę išbandymą lietuviškuose pelkynuose. Savo įspūdžius dviratininkai, priėmę iššūkį mėnesį keliauti kalnuotomis ir beveik negyvenamomis vietovėmis, pasakoja dokumentiniame filme.
Kelionės metu įveikti 1034 kilometrai, aukščiausia įveikta perėja – 3100 m. virš jūros lygio. Kiekvieną dieną keliautojams teko susidurti su stingdančiu kalnų vėju, šalti kojas ledinėse kalnų upėse bei vargti kylant į kalnų perėjas. Pirmąjį miestelį žygio dalyviai privažiavo tik trečią kelionės savaitę, o apie mobilųjį ryšį jiems teko pamiršti. Kelionė buvo sunki ne tik fiziškai, bet ir psichologiškai, todėl lietuvaičius ypač džiugindavo sutikti vietiniai gyventojai, kurie keliautojus sutikdavo plačiai šypsodamiesi ir kaskart kviesdavosi į jurtas, vaišindavo.
92 min. trukmės filmas pakerės nepaprastais kelionės vaizdais, suteiks galimybę patirti Azijos šalies gamtos metamus iššūkius. Šis, jau penktasis ne pelno siekiančios organizacijos VšĮ „Špikis“ filmas, supažindina su dar viena mažiau turistų pamėgta šalimi ir atskleidžia gamtos įvairovę.
Filmo anonsas – https://www.youtube.com/watch?v=Tpr949blIgo&feature=youtu.be
Plačiau apie kelionę – http://www.spikis.lt/

J. Miltinio dramos teatro spektaklis ''Prancūziškos skyrybos''
2017-02-11 18:00 (Europe/Moscow) | Šiaulių dramos teatras
Režisierius: Dainius Kazlauskas
2 dalių tikra komedija
Vertė: Unė Erika Domarkienė
Trukmė: 2 val.
Premjera 2015 m. rugsėjo mėn. 12 d.
Dailininkė ir kostiumų autorė Indrė Pačėsaitė
Šviesų dailininkas Darius Malinauskas
Muziką parinko Dainius Kazlauskas

Italų kilmės prancūzo Marko Kamoleti (Marc Camoletti) pjesė „Prancūziškos skyrybos“ yra tikra, gryna komedija, – teigia spektaklio režisierius Dainius Kazlauskas. Nuotaikinga, rafinuota, lengva ir žaisminga. Žiūrovams ji bus gera pramoga, nes lengvai suprantama, neturinti jokių paslėptų prasmių.
Situacija, apie kurią sakoma: tai iš gyvenimo. Advokatas Bernaras Belmanas (aktorius Laimutis Sėdžius) ir jo žmona stomatologė Žaklin Belman (aktorė Asta Preidytė) – ant skyrybų slenksčio. Butas padalytas į pono ir ponios zonas, kirsti liniją nevalia. Pora nesikalba. Kartais teikiasi bendrauti per liokajų Viktorą (aktorius Andrius Povilauskas). Žinoma, apsireiškia ir abiejų pusių „atsarginiai variantai“ (o kaipgi prancūziškose skyrybose be jų?). Ponios bičiulis – aktorius Roberas (Donatas Kalkauskas). Pono širdies dama – modelis Mimi (Gabrielė Malinauskaitė)…
Tokį tipišką gyvenimišką siužetą prancūzai įvardija la Comedie. Gal tikrai komiška byrančios šeimos situacija, kai vyras ir moteris baisingai pavyduliauja, bet nė vienas nebando aiškintis, ar tikrai abi pusės nori skirtis?
Atsakymas bus. O ar spektaklis juokingas, ar ne, – spręsti mieliems žiūrovams.
Vaidina: Andrius Povilauskas, Laimutis Sėdžius, Asta Preidytė, Gabrielė Malinauskaitė, Donatas Kalkauskas, Vita Šiaučiūnaitė, Emilis Pavilionis.

Nemokama sekmadienio treniruotė
2017-02-12 11:00, 2017-02-19 11:00, 2017-02-26 11:00 (Europe/Moscow) | Šiaulių arena
Šiauliuose sportuoti madinga – tokiu šūkiu sporto entuziastai praėjusiais metais kvietė šiauliečius sportuoti nemokamose įvairaus pobūdžio treniruotėse. Po pertraukos treniruočių sezonas vėl prasideda!

02.12 d./11 val. – LIETUVIŲ LIAUDIES ŠOKIAI/ Tautinių šokių kolektyvas ŠĖLTINIS, vadovai Violeta ir Romualdas Laugaliai
02.19 d./11 val. – STREET DANCE/ Darius Marcinkus ir EXTREEM kolektyvas
02.26 d./11 val. – ZUMBA/ Jūratė Trafimovienė

Užsiėmimai nemokami, skirti visiems!
Ateikite su šeima, draugais, vaikais ir anūkais!
Įėjimas Į Šiaulių areną pro 1 įėjimą
Vieta arenoje – pagrindinė salė 1 a. arba Krepšinio baras 2 a.
Renginio organizatorius – VŠĮ „Sportuotojai“/Jurga Mikelionienė
Projekto nuolatiniai partneriai – ŠIAULIŲ ARENA, Vandens jonizatoriai.

Klaipėdos jaunimo teatro spektaklis vaikams "Voro vestuvės"
2017-02-15 11:00 (Europe/Moscow) | Šiaulių dramos teatras
Dramaturgas: Justinas Marcinkevičius
Režisierius: Valentinas Masalskis
Scenografė ir kostiumų dailininkė: Renata Valčik
Muzika: Klaipėdos jaunimo teatras, teatro kompozitorė Nijolė Sinkevičiūtė
Vaidina: Laima Akstinaitė, Justina Burakaitė, Karolina Kontenytė, Vaiva Kvedaravičiūtė, Rugilė Latvėnaitė, Simonas Lunevičius, Evelina Lozdovskaja, Elena Ozarinskaitė, Ieva Pakštytė, Donatas Stakėnas, Gytis Šimelionis, Donatas Želvys, Marija Žemaitytė.
Klaipėdos jaunimo teatras pristato muzikinį spektaklį vaikams „Voro vestuvės“. Puikiai žinoma poeto Justino Marcinkevičiaus poemėlė naujajame KJT darbe atgyja ne tik kaip šmaikšti ir pamokanti istorija, bet ir kaip muzikali alegorija, išryškinanti mūsų pačių ydas.
Žiūrovai spektaklio metu susipažins su įspūdingu ir grėsmingu voru Tabalai, su jo pakalikais vabalais ir su saulę nuo voro ginančiais paukšteliais. Ir ne tik susipažins – visa publika, tiek vaikai, tiek jų tėveliai galės ir patys dalyvauti grumtynėse ir kovoje dėl saulės.
Spektaklis „Voro vestuvės“ išsiskiria netikėtais scenografijos sprendimais – aktoriai kostiumus ir rekvizitą kuria iš paprastų, bet tarsi iš naujo atrastų daiktų, pavyzdžiui, darbinės pirštinės tampa paukščių plunksnomis. Toks kūrėjų pasirinkimas neatsitiktinis – KJT jau ne pirmame savo darbe siekia, kad teatre vaikai ne tik puikiai praleistų laiką, bet ir norima, kad būtų lavinama jų vaizduotė, fantazija bei atskleidžiamos neribotos kūrybos galimybės.
Spektaklio režisierius Valentinas Masalskis įžvelgia ir gilesnę naujojo spektaklio prasmę. „Istorija apie voro vestuves priverčia mus juoktis iš voro gobšumo, iš vabalų kvailumo ir net iš paukštelių naivumo – J. Marcinkevičius talentingai pašiepia mūsų ydas net ir vaikams suprantama kalba. Tačiau svarbiausia tiek šios poemėlės, tiek mūsų spektaklio misija yra paskatinti mus dalintis: pamiršti, kad šis ar anas daiktas kažkam priklauso ir išmokyti draugiškai pasidalinti tuo, ką geriausio turime. Tikimės, kad mūsų žiūrovai išgirs šią svarbią žinutę.“ – sako spektaklio režisierius.

Netradicinis spektaklis ,,Čia aš varatarius"
2017-02-15 20:00 (Europe/Moscow) | Baras „Blic”
,,Publikas pamiegts i kritikù pastebiets spektaklis Varatarius nenuleidž gara i tęs pasirodymus po Lietuvos barus i Gaidžia metais. Jei nesi koks įtarus bičas ( a mergikė) , o esi atvirs i mėgsti biški kitokį teatra – būtinai ateik i pats pamatyk!O jei da negirdėjai, kas čia per spektaklis, tai trumpai papasakosiu apie jį:Spektaklis sukurts pagal tokią knygikę „Čia aš Varatarius“, kurią paraše šveicarų rašytojs Pedras Lenzs. Jaučiu, nesi tokias keistas knygas skaites. I ne tik del geros istorijas apie toki pusiau lūzerį, pusiau svajotoją, „herojų kaip ir mes“ Varatarių, bet i dėl to, ka ta knyga yra parašyta šiaulietiškai. Tiksliau ta knyga yra išversta į šiauliečių kalbą iš šnekamosios Berno vokiečių kalbos. Čia gal pirms atvejs, nes mums atroda, ka ta šiauliečiu kalba yra kažkokia antrarūše, ka negal tokia rašyt geros literatūras. Bet, matai, šveicarai kažkode galvoj kitaip. Jie visi su džiaugsmu skaita tokias knygas i jiems tas baisiai patink. Patika toks literatūrinis žaidims i knygas vertėjams Markui Roduneriui i Rimantui Kmitai, kurie nepatingeja išverst romana, galim sakyt, konkrečiai šiauliečiams. I da idomu, ka romana kažkaip suprata i režisierius iš Vilniaus – Antans Gluskins, kuris sugalvoja, ka reik pabandyt ne tik šiaulietiškai skaityt, bet i suvaidint. Nusprendem, ka visks čia tur but šiauliečiu brands i ka aktoriai gal but ne vien profesionalai, padarem atranka i daba ju yr keturi: Monika Geštautaitė, Kornelijus Stoškus, Donatas Jokūbaitis, Kęstutis Šaltis. Kostiumus kure žinoma dizainere – šiauliete Gabriele Januškevičiūte.Spektaklis vaidinams tik bare!Kai saka šveicarai, wilkomen! Nepraleisk išskirtines progas!”

Igoris Berinas su grupe "Huge Soul"
2017-02-16 19:00 (Europe/Moscow) | Šiaulių arena
Legendinės grupės „Hiperbolė“ gitaristas, Igoris Berinas daugumos dainų autorius, tokių kaip „Pamiršk mane“, „Aš ieškosiu Tavęs“, „Kodėl?“, „Vasara“, „Aš dar dainuosiu“ ir daugelio kitų dainų, kurias vyresnioji publika iki šiol puikiai prisimena. Naujai kartai tai tarsi savotiškas atradimas, kurį jie mielai priima ir dainuoja kartu. Šiuo metu uūs turėsite unikalią galimybę išgirsti ir keletą naujų Igorio Berino dainų, kurias jis atliks kartu su grupe „Huge soul“. Prieš dvejus metus Edvinas Kišonas subūrė grupę „Huge soul“, kuri savo muzikinį talentą suvienijo su „Hiperbolės“ legendiniu gitaristu Igoriu Berinu. Visi grupės „Huge soul“ nariai yra profesionalūs muzikantai su jaunatviška energija, begaliniu noru groti ir kurti. Grupė kartu su Igoriu, jam pačiam grojant solo gitara, atgaivino „Hiperbolės“ dvasią, o puikus vokalistas Emilis Paškevičius kūriniams suteikė dar daugiau spalvų ir veržlumo. Šiuo metu Igoris Berinas ir grupė „Huge soul“ sėkmingai koncertuoja po visą Lietuvą.
Grupės „Huge soul” sudėtis:
Emilis Paškevičius – vokalas
Edvinas Kišonas – solo gitara
Matas Čerenkovas – klavišiniai
Jonas Stankevičius – bosinė gitara
Kęstutis Zubavičius – mušamieji

Koncertas „Mes Jėga!“
2017-02-16 19:00 (Europe/Moscow) | Koncertų salė „Saulė”
Nemokamas koncertas skirtas Vasario 16-ajai

Europos moterų žolės riedulio klubų uždarų patalpų čempionų "Trophy" taurės varžybos
2017-02-17 10:00 - 2017-02-19 17:00 (Europe/Moscow) | Šiaulių arena
Turnyre dalyvaus septynios komandos iš įvairių Europos šalių:
Šiaulių „Gintra-Strektė-Universitetas” (Lietuva)
„MSC Sumchanka” (Ukraina)
„East Grinstead” (Anglija)
„Ards Ladies HC” (Airija)
„Lille MHC” (Prancūzija)
„Partille SC” (Švedija)
„Dundee Wanderers” (Škotija)
Tvarkaraštis

Spektaklis "SIRANO DE BERŽERAKAS"
2017-02-18 18:00 (Europe/Moscow) | Šiaulių dramos teatras
Edmond Rostand
Dviejų dalių herojinė drama
Režisierius – Algimantas Pociūnas

Dailininkas – Artūras Šimonis
Kostiumų dailininkė – Kotryna Daujotaitė
Kompozitorius – Algirdas Martinaitis
Sceninis judesys – Leokadija Dabužinskaitė
Pjesę vertė Vladas Šimkus
VAIDINA:
Sirano de Beržerakas – Aurimas Žvinys
Roksana – Monika Šaltytė, Viktorija Krivickaitė
Kristianas de Neviletas – Mindaugas Jurevičius
Grafas de Gišas – Juozas Žibūda
Ragno – Juozas Bindokas
Le Bre – Dalius Jančiauskas
Linjeras – Aurimas Pintulis, Romanas Dudnikas
Vikontas de Valveras – Rolandas Dovydaitis, Romanas Dudnikas
Monfleri – Saulius Eduardas Pauliukonis
Kiuiži – Aidas Matutis
Duenja – Lina Bocytė
Motina Margarita – Vilija Paleckaitė
Sesuo Marta – Virginija Jakštaitė
Liza – Rimanta Krilavičiūtė
Vagis – Viktorija Krivickaitė, Monika Šaltytė, Jūratė Budriūnaitė
Epizoduose – spektaklyje dalyvaujantys aktoriai
2008 metų gruodžio 28 dieną sukako 111 metų, kai Paryžiaus „Port Saint Martin″ teatre įvyko Edmondo Rostand‘o pjesės „Sirano de Beržerakas″ premjera. Ši pjesė tapo lūžiu poeto ir dramaturgo E. Rostand‘o, gimusio 1868 metais, biografijoje. Istorija apie ilganosį poetą, dramaturgą ir romanistą Sirano de Beržeraką (Cyrano de Bergerac) (1619-1655) pavertė E. Rostand‘ą pasauline garsenybe.
Režisierius A. Pociūnas sako, jog neatsitiktinai nusprendė scenoje atgaivinti klasikinę pjesę. „Pasiilgome žodžių, kuriai šiais laikais nebešnekame. Gatvinis žargonas, kuris užpildė scenas, mane erzina, todėl ši pjesė turėtų atstatyti scenos žodžių prasmę″, – sako režisierius.
Premjera 2008 m. gruodžio 12 d.
Spektaklio trukmė – 2 val. 25 min.

Klaipėdos jaunimo teatro spektaklis "Ledas"
2017-02-23 18:00 (Europe/Moscow) | Šiaulių dramos teatras
Dramaturgas: Vladimir Sorokin
Režisierius: Paulius Ignatavičius
Scenografas: Neli Ivančik
Vaidina: Laima Akstinaitė, Justina Burakaitė, Neringa Krunglevičiūtė, Karolina Kontenytė, Vaiva Kvedaravičiūtė, Rugilė Latvėnaitė, Artūras Lepiochinas, Simonas Lunevičius, Elena Ozarinskaitė, Ieva Pakštytė, Paulius Pinigis, Donatas Stakėnas, Gytis Šimelionis, Kristina Švenčionytė, Asta Zacharovaitė, Donatas Želvys, Marija Žemaitytė.
Trukmė: 2val.
Aprašymas:
Būsimasis spektaklis, pagal V.Sorokino romaną „LEDAS”, tai tam tikra ironiška utopija apie išrinktųjų rasę, apie rasę, kuri iš tiesų gyvena gyvų, bet jau mirusių žmonių pasaulyje, rasę, kuri ieško sau giminingų sielų, rasę, kurios tikslas yra pabusti tikram gyvenimui ir išnykti tyroje šviesoje. Vladimiras Sorokinas ją parašė vedamas nusivylimo civilizacija, šiuolaikiniu žmogumi, kuris pamiršo širdies kalbą. Kaip reikia gyventi, kad gyventum iš tikrųjų? Pjesė į šį klausimą neatsako, spektaklis nemoralizuoja ir nenurodo “teisingo” gyvenimo kelio. “Ledo” pasaulio utopijoje nušvitusieji yra pabudinami smogiant jiems lediniu kūju į krutinę, to užtenka, kad būtum nemiręs, gyvas ir suprantantis “širdžių kalbą”. O kad būtų taip lengva atsibusti gyvenimui. Bet deja tai tik ironiška fikcija, kuri klausia, ar tu iš tiesų esi gyvas, ar tavo širdis nemiega?

Režisierius Paulius Ignatavičius apie būsimąjį spektaklį:
“Savo kūrybos pradžioje analizavau žmogų, kaip savo iliuzijos vergą. Maniau, kad žmogus yra tai, ko jis nepadarė, apie ką jis svajojo, ko tikėjosi ko troško. Tikrasis žmogaus veidas man buvo jo neišpildytų svajonių ir iliuzijų kratinys. Dabar man rūpi šie klausimai: kodėl tie troškimai netampa tikrove? Kodėl žmogus negali būti tuo, kuo jis nori būti? Kodėl jis negali gyventi taip kaip trokšta jo širdis? Kodėl jis užuot gyvenęs iš tikro, tik egzistuoja, miega? Kodėl jis paklūsta visuomenės, religijos, šeimos normoms ir tampa jų įkaitu, vergu? Kodėl jis miršta anksčiau laiko? Šis klausimas yra esminis mano kūryboje ir šiame spektaklyje.”

Keistuolių teatro aktoriaus, režisieriaus ir bardo Aido Giniočio autorinių dainų vakaras
2017-02-23 18:00 (Europe/Moscow) | Chaimo Frenkelio viloje
2017 m. vasario 23 d., ketvirtadienį, 18 val. Chaimo Frenkelio viloje (Vilniaus g. 74, Šiauliai ) vyks Keistuolių teatro aktoriaus, režisieriaus ir bardo Aido Giniočio autorinių dainų vakaras. Ypač retai susitikimus rengiantis kūrėjas žada šiltą koncertą, kuriame laukia visų savo kūrybos gerbėjų – tiek mažųjų, tiek suaugusiųjų.
Geros muzikos ekspertai „Bardai LT“ Chaimo Frenkelio viloje pradeda kasmetinį bardų renginių ciklą, kurį vasario mėnesį pradeda Aidas Giniotis, kovo mėnesį tęsia Gediminas Storpirštis, balandį –Vladas Bagdonas.
A. Giniočio koncerte skambės įvairiais kūrybiniais laikotarpiais kurtos dainos – atvirai ir nuoširdžiai, šmaikščiai ir betarpiškai. Dalis dainų – iš Keistuolių teatro spektaklių, kitos – visiems gerai žinomų bardų (A. Kulikausko, V. Kernagio ir kitų atlikėjų). Skambės ir dar negirdėtos, nebaigtos, bet vertos išgirsti Aido Giniočio autorinės dainos.
Vakaro metu dainų autorius ir atlikėjas žada su publika bendrauti ne tik gyvai, bet ir raštu – žiūrovai galės rašyti klausimus ir užduoti juos atlikėjui.
Visus, kuriems nesvetimi nebanalūs tekstai, apipinti melodingais muzikiniais raštais, geros muzikos ekspertai „Bardai LT“ kviečia į susitikimą su Aidu Giniočiu Šiauliuose, Chaimo Frenkelio viloje.
Bilieto kaina 8 Eur ir 10 Eur. Bilietus platina: www.bilietai.lt bei Chaimo Frenkelio vilos kasa.
Daugiau informacijos: www.bardai.lt, koncertai@bardai.lt, tel. 867223266.

Erotinis vyru striptizo šou DIRTYY BOYZZ
2017-02-23 18:30 (Europe/Moscow) | Koncertų salė „Saulė”
Dirty Boyzz – populiari profesionalių striptizo šokėjų grupė, įkurta Slovakijoje, norint kurti jausmingus šou su erotikos prieskoniu, skleisti eleganciją bei patrauklumą, pasitelkiant vyrų striptizo išraiškos formą.
Šios išskirtinės grupės nariai iš Slovakijos, Prancūzijos, Ispanijos, Graikijos, Portugalijos, Vokietijos, Vengrijos ir Italijos – įveikė varginančią atranką ir sunkias treniruotes, o juos vertino geriausi pasaulio vyrų striptizo specialistai.
Įvairiapusė ir turtinga šokėjų patirtis klubuose, teatruose bei miuzikluose užtikrina prestižą bei aukščiausio lygio pasirodymą. Jausmingumas, erotika, fantazija, elegancija, egzotika – visa tai atsiskleidžia per dviejų valandų pasirodymą.
Grupės Dirty Boyzz pagrindinis choreografas – daugkartinis pasaulio vyrų striptizo čempionatų laimėtojas Fabrice, žinomas pseudonimu Kenzo Superstar bei Johnny Perfekto, kuris yra laikomas populiariausiu šokėju Slovakijos šou versle.
Johnny Perfekto suformavo slovakų hiphopo sceną. Jis tapo performansų ir šokio kovų dalimi, o taip pat buvo gatvės šokių grupės “Bboy Crew Quassit” narys. Šis šokėjas pradėjo pasaulinių žvaigždžių, tokių kaip Black Eyed Peas, Snoop Dog ir Jay-Z koncertus. Taip pat Johnny Perfekto dirba su daugeliu Slovakijos atlikėjų: Rytmus, Martin Valihora, Tina ir kt.

Komedija "(Ne) Galiu tylėti (Ne) Galiu mylėti"
2017-02-24 18:00 (Europe/Moscow) | Šiaulių dramos teatras
Po Lietuvą turą tęsianti subtiliai intelektualaus humoro prisodrinta „Kitokio Teatro“ komedija „(Ne) Galiu tylėti, (Ne) Galiu mylėti! RASOS-BASOS” (rež. Ričardas Vitkaitis) – jau muša lankomumo rekordus! Bilietų visiems norintiems pakliūti į spektaklį – nebepakanka nuo pat pirmųjų pasirodymų, tad raginama suskubti.
Komedijoje susitinka keturios charizmatiškos, krykštaujančios supermoterys, gyvenančios amžiaus tarpsniuose nuo 25 iki 55 m. Viena per kitą jos kleketuoja savo istorijas – ir dūzgia, lyg bičių avilys, aliarmo metu! Čia net patys privačiausi niuansai išparceliuojami draugių teismui, tad lankytojų amžius ribojamas: N-18. Stebint neįtikėtinas moterų gyvenimo situacijas, nevalingas kvatojimas palaipsniui apsėda visą salę. Ir nebelieka kitos išeities – kaip tik prisijuokti į valias!
Komedijos aktoriai – žiūrovams puikiai pažįstami iš TV laidų, kino filmų, įvairių teatro projektų – Aušra Štukytė, Lina Rastokaitė, Ramūnas Šimukauskas, Gabija Ryškuvienė ir prie spektaklio sąstato ką tik prisijungusi – kino, Lietuvos nacionalinio dramos teatro, TV laidų ,,Pagauk kampą”, ,,Dar pažiūrėsim”, ,,Dviračio šou” aktorė – Rimantė Valiukaitė, ture po Lietuvą žada nepakartojamas emocijas.
Komedija atskleis: moteris – tai tūkstančiai veidų ir vaidmenų; žemėje visi keliai veda į moterį, o ne į Romą; moteris tai deivė, gundytoja, kerėtoja ir pinčukas viename! Bet kaipgi pasaulis be moterų?!
Užgriuvus netikėtai didžiuliam pasisekimui, kūrybinė komanda pakeitė aktorių garderobą, žiūrovus herojės stebins naujomis, spalvingomis suknelėmis. Laukia ir daugiau staigmenų.
„(Ne) Galiu tylėti (Ne) Galiu mylėti“ – tai kultine pretenduojanti tapti komedija, subalansuota ir moterims, ir jas labiau trokštantiems suprasti vyrams. Misija – neįmanoma? Susitikime ture po Lietuvą ir pažiūrėsime.
KŪRYBINĖ KOMANDA:
Režisierius – Ričardas Vitkaitis,
Scenarijaus autorė – Vilija Grigaitytė.
VAIDINA:
Gabija Ryškuvienė,
Aušra Štukytė,
Lina Rastokaitė,
Rimantė Valiukaitė,
Eglė Mikulionytė.

Užgavėnių šventė
2017-02-25 15:00 - 18:00 (Europe/Moscow) | Žaliūkių vėjo malūnas
Šeštadienį, (vasario 25 d.) nuo 15 val. Žaliūkių malūnininko sodyboje (Architektų g. 73, Šiauliai) vyks tradicinė žiemos šventė – Užgavėnės.
Ragausime mielinių, čirvinių, bulvinių ir visokių kitokių blynų, rinksime „Linksmiausią blyninę“, sutiksime „Baisiai gražių Morių“ paradą, dūksime su persirengėliais, stebėsime Lašininio ir Kanapinio kovą, vaišinsimės Žaliūkių duonele ir sočiuoju šiupiniu, linksminsimės su svečiais iš Vilniaus – liaudiškos muzikos kapelija „Sutaras“, Šiaulių kapela „Šelmiai“ ir folkloro ansambliais. Įėjimas nemokamas.
Šventės rengėja Šiaulių miesto savivaldybė ir organizatoriai – Šiaulių kultūros centras ir „Aušros“ muziejus – pasirūpino, kad šventėje netrūktų peno dvasiai ir kūnui: tradicines Užgavėnių dainas, šokius ir muziką atliks geriausi Šiaulių miesto muzikiniai kolektyvai ir pirmą kartą į Žaliūkių malūnininko sodybą užsuksiantys svečiai iš Vilniaus – liaudiškos muzikos kapelija „Sutaras“ (vad. Antanas Fokas), bus daug ir įvairių vaišių.
Užgavėnės neįsivaizduojamos be liaudiško teatro elementų. Pasislėpus po kauke, galima linksmiau ir drąsiau juokauti, atviriau pokštauti ir žaisti, pakibinti kaimyną ar kaimynę. Šiauliečiai taip pat kviečiami nepamiršti kaukės, pasipuošti tradiciniais Užgavėnių atributais, kurie padės įsijausti į šventinę nuotaiką. Atėjusiais be kaukės pasirūpins naujas šventės partneris – Šiaulių profesinio rengimo centras. Buitinių paslaugų skyriaus mokiniai visiems norintiems kaukes pieš ant veido.
Šiemet pirmą kartą organizuojami „Baisiai gražios Morės“ rinkimai, kuriuose dalyvaus net 15 Morių. Susirinkusieji galės apžiūrėti sodyboje išrikiuotas dalyves ir balsuoti už labiausiai patikusią. Atėjus vakarui, bus paskelbta daugiausiai šventės dalyvių simpatijų sulaukusi nugalėtoja. Užgavėnėse jau antrą kartą dalyvaus Dainų ir Lieporių bendruomenės su susibūrusiomis blynų kepėjų komandomis, o taip pat laukiama ir Žaliūkių kaimo bendruomenės – juk visai šalia Žaliūkių malūno yra Šiaulių rajono Žaliūkių kaimas.
Senolių išmintis byloja – „Kas blynų per Užgavėnes bus neragavę, tai tas pats kaip dūšią velniui atidavę“. Kad taip nenutiktų, tik Užgavėnių šventei susibūrusios blynų kepėjų komandos vaišins blynais ir varžysis jau ne vienerius metus vykstančiuose linksmiausios blyninės rinkimuose, kuriuose dalyvauti šiais metais užsiregistravo daugiau nei dešimt ugdymo įstaigų, bendruomenių, nevyriausybinių organizacijų komandų. Nugalėtojus rinks autoritetinga komisija – Žyds, Ubags ir Ožys – kurie vertins ne tik blynų gardumą, bet ir komandos šmaikštumą ir išradingumą. Nugalėtojai bus apdovanoti – galės nemokamai dalyvauti pasirinktame Žaliūkių malūnininko sodyboje vyksiančiame edukaciniame užsiėmime.
„Aušros“ muziejaus gaspadinės pasirūpins pagrindiniu Užgavėnių valgiu – šiupiniu, kurį išvirs pagal senolių receptus – su kiaulės uodega. Žaliūkių malūnininko sodyboje įsikurs Užgavėnių turgelis, tad susirinkusieji galės ne tik pasilinksminti ar sočiai pavalgyti, bet ir nusipirkti lauktuvių.
Kaip ir kasmet, galynėsis Lašininis ir Kanapinis, o vakarop, visų linksmybių įkarštyje, netikėtai ateis ilgai lauktas metas, kai su giesmėmis, džiaugsmu ir raudomis palydėsime ir ant kaitraus laužo šiais metais sudeginsime ne vieną Morę, o visas „Baisiai gražios Morės“ rinkimų dalyves. Tad linksmumo, pokštų ir kaitrios ugnies tikrai nestigs!
Organizatoriai dėkoja šventės partneriui – Šiaulių profesinio rengimo centrui, informaciniams rėmėjams: žiniasklaidos grupei „Etaplius“, dienraščiui „Šiaulių kraštas“, dienraščiui „Šiaulių naujienos“, Šiaulių apskrities televizijai, „Saulės radijui“, spaustuvei „Titnagas“.

Kastytis Kerbedis - Mano balsas
2017-02-25 20:00 (Europe/Moscow) | Šiaulių arena
Vasario ir kovo mėnesį didžiausiose Lietuvos arenose savo ypatingus koncertus surengs dainininkas Kastytis Kerbedis. Šie dainininko pasirodymai pranoks viską, ką jo gerbėjai yra matę iki šiol.
Techninę įrangą K. Kerbedžio turo koncertams tieks rimčiausios kompanijos, dirbančios su pasaulinės šlovės vardais, vizualiniai sprendimai stebins novatoriškumu, Lietuvoje dar nepatirtu įspūdžiu. O žinant K. Kerbedžio griežtus reikalavimus idealiam garsui, nelieka abejonių, kad tai bus beveik iš fantastikos srities.
„Jo scena arenose atrodys taip, kaip jai ir dera atrodyti 2017-aisiais, įskaitant visus moderniausius techninius sprendimus. Akivaizdu, kad Kastytis stovi ant aukščiausio savo karjeros laiptelio būtent dabar. Tai yra jo geriausias laikas. Ir patį K. Kerbedį tai skatina eiti į priekį, į didžiausias šalies arenas, rengti efektingus šou su gyvai grojančia grupe, pritariančiaisiais vokalistais. Žiūrovai matys didelę profesionalų komandą scenoje, o dar kelios dešimtys žmonių dirbs užkulisiuose. Ir jie visi žino bendrą taisyklę: viskas turi būti taip, kad klausytojas po koncerto jaustųsi toks pat laimingas, kaip ir vakaro kaltininkas“, – teigė prodiuseris Lauras Lučiūnas.
Rugpjūtį K. Kerbedis trankiai sugrįžo į akiratį ir tai iškart buvo pavadinta „ryškiausiu popmuzikos sugrįžimu“. Bilietai į jo koncertus buvo entuziastingai graibstomi. Magiškame Trakų pilies kieme buvo parduoti ne tik visi sėdimi, bet ir stovimi bilietai, o norinčiųjų patekti į renginį dar liko gausybė.
Į K. Kerbedžio koncertus susirenka ne tik pavieniai gerbėjai, bet ir gausūs fanų klubai iš skirtingų Lietuvos miestų. Publika ošia, tiek klausydamasi amžiaus patikrintų jo hitų (vien dainai „Melodija“ – 36 metai), tiek naujų kūrinių, gimusių pastaraisiais metais. „Ir sugalvok gi tokį pavadinimą – „Mano balsas“, – vieną naujojo etapo perlų pristato Kastytis, ir auditorija jį paskandina ovacijose.
Kaip tik taip vadinsis ir jo turas per didžiąsias arenas: „Mano balsas“. Vasario 14-ąją, šv. Valentino dieną, jis pristatys savo jausmingą programą Klaipėdos „Švyturio“ arenoje, vasario 18-ąją nusilenks savo gimtam miestui – Panevėžiui „Cido“ arenoje. Kovo 8 dieną, visų moterų džiaugsmui, K. Kerbedis koncertuos Vilniaus „Siemens“ arenoje, o turą pabaigs kovo 25 dieną įsimintinu pasirodymu Kauno „Žalgirio“ arenoje.
K. Kerbedis yra vienas tų atvejų, kai klausytojai artistą šlovina ne tik dėl pluošto dainų, asociatyviai primenančių jaunystę ir studijų laikais zulintas garsajuostes. Publika myli Kastytį visą: jo aistrą scenoje šiandien, jo nežemišką balsą, jo betarpišką bendravimą ir kūrybinį preciziškumą. Ir jam tikrai nereikia dainų, kurios būtų sumegztos iš painių filosofinių atraižų: K. Kerbedis dainuoja apie meilę jį mylintiems taip, kaip pats jaučia ir taip, kad visi sustingtų. Arba pašoktų nuo kėdžių, kai skamba „Mano meile, žinok“, „Sakale, lėk“, „Pienių vynas“ ir kiti superhitai.
„Ant scenos esu jau nuo 1978 metų… Buvau dar paauglys, kai pradėjau dainuoti, – sako K. Kerbedis. – Dauguma mano kartos muzikantų karjerą pradėdavo nuo restoranų. Tie, kurie papuldavo į naktinę programą pagrindiniame miesto restorane, jausdavosi pasiekę karjeros zenitą, nes tuomet jau galėjo tikėtis, kad papuls ir į vieną iš penkių valstybinių Filharmonijos ansamblių. O tada juos gal net nufilmuos televizija. Bet pasisekė ne visiems: kai kurie savo geriausius laikus atpylė, nusivažiavo, ir pateko atgal į pirmąjį restoraną, kuriame gyvenimas ir baigėsi. Mano karjera klostėsi kitaip: pradėjau nuo naktinių programų, tada buvo kelios populiarios 1980-ųjų grupės, paskui – kariuomenė, iš jos grįžau į didžiąją sceną ir vis dar ten tebesu. Puikiai įsivaizduoju, kas dabar vyks didžiausiose arenose, nes be jokios abejonės dalyvauju pasiruošimo procese. Nesu šalininkas „darom, darom, greičiau“. Man reikia apgalvoti kiekvieną detalę. Jeigu turėčiau bent krislelį abejonės, kad dabar dar nesame pasiruošę arenoms – stabdyčiau arklius. Bet aš žinau, kad šie koncertai bus tokie, kokių aš linkėčiau kiekvienam. Ir aš jų jau laukiu sproginėjančia širdimi.“

Merūno Vitulskio koncertas "Muzika Lietuvai"
2017-02-26 17:00 (Europe/Moscow) | Koncertų salė „Saulė”
Geriausios dainos ir naujo albumo pristatymas!
Merūnas tęsia savo naujojo albumo „Muzika-Lietuvai“ pristatymo turą. Jis planuoja surengti visą seriją jaukių ir išskirtinių pasirodymų. „Noriu surengti kamerinius prasmingus „Muzika-Lietuvai“ koncertus. Jie turės ypatingą aurą, dainuodamas labai mėgstu jausti tamprų ryšį su klausytojais“, – sakė Merūnas.
Vasario mėnesį jis su nauja programa planuoja aplankyti Tauragę, Marijampolę, Panevėžį, Šiaulius ir Telšius. Taip pat surengs kamerinius koncertus Klaipėdoje – Žvejų rūmuose, Kaune – VDU salėje ir Vilniuje – Šv.Kotrynos bažnyčioje. “Vasarį savo grafike susidėliojau taip, kad galėčiau koncertuoti Lietuvoje. Noriu tęsti “Muzika-Lietuvai” projektą, kol tik bus klausančių, nes išvažiuoti svetur labai nesunku, bet aš nenoriu atitrūkti nuo gimtosios šalies ir jos žmonių”, – sako koncertus Lietuvoje ir užsienyje skrupulingai derinantis ir kartais dėl gimtosios šalies pasiūlymų užsienyje atsisakantis tenoras.
Naujas dainininko albumas „Muzika-Lietuvai“ išleistas rudens pabaigoje, tačiau jo kūriniai jau sulaukė tūkstančių gerbėjų pripažinimo ir įvertinimo. Merūnas nominuotas net keturiose muzikos apdovanojimų M.A.M.A. kategorijose. Vienas jų – geriausio albumo, už “Muzika –Lietuvai”.
Naujojo albumo dainos „Tas jausmas“ ir „Kitaip mylėti aš nemoku“ ypač pamėgtos klausytojų ir sulaukusios daugybės peržiūrų internete. Anot Merūno talento gerbėjų, tai yra tokie kūriniai, kokių jie seniai iš dainininko laukė.
Merūnas prisipažįsta, kad mintį sukurti originalų lietuvišką itin profesionalios ir aukšto lygio popmuzikos albumą ilgai nešiojo širdyje, tačiau įtemptas operos solisto grafikas užsienio ir Lietuvos scenose ilgus metus jam neleido įgyvendinti šio projekto.
Merūno svajonė pildytis praėjo prieš gerus metus. „Supratau, kad laukti nebėra kaip, priežasčių atidėti, visada galiu surasti, todėl jei dabar pat nepradėsiu kurti ir įrašinėti būtent LIetuvai skirto, visiškai naujų lietuviškų kūrinių albumo, tai ir gali likti amžina svajone“, – tada sakė dainininkas.
Drauge su muziką albumui sukūrusiu kompozitoriumi Kipru Mašanausku, Merūnas studijoje dirbo daugybę valandų ir tačiau dabar sako, kad albumas „Muzika-Lietuvai“ buvo vertas paaukotų pasirodymų užsienyje, iš šeimos pavogtų valandų ir itin įtempto gyvenimo ritmo bandant viską suspėti ir viską aprėpti. „Mes su Kipru kėlėm labai aukštus reikalavimus visiems, kurie dirbo su šiuo albumu: muzikantams, tekstų autoriams, įrašų tvarkytojams, tačiau pačius aukščiausius reikalavimus mes kėlėme sau. Ir tik todėl turime geriausią albumą, kokį tik galėjome sukurti“, – apie „Muzika-Lietuvai“ sako Merūnas.

Ellai Fitzgerald – 100
2017-03-01 18:00 (Europe/Moscow) | Koncertų salė „Saulė”
Šiemet sukanka 100 metų kai gimė Ella Fitzgerald.

Ella Jane Fitzgerald gimė 1917 m. balandžio 25 d. – viena įtakingiausių XX a. džiazo muzikos vokalisčių. Ši atlikėja pelnė net 13 „Grammy“ apdovanojimų, taip pat buvo nominuota ir apdovanota Nacionaline menų premija – JAV prezidento Ronald Reagan, ir Prezidento laisvės premija iš George H. W. Bush.

Paauglystėje Ella svojojo tapti garsia šokėja, tačiau metams bėgant ji vis labiau domėjosi dainavimu ir džiazo muzika. 1934 m. gavusi pasiūlymą sudalyvauti talentų atrankoje „Amateur Nights“ ji pasirinko Haogy Carmichael dainą „Judy“, konkursą laimėjo, taip prasidėjo Ellos kaip daininkės karjera.

Karjeros pradžioje Ella Firzgerald koncertavo kartu su bigbendu ir tik po septynių metų dainavimo su grupe Ella ryžosi pradėti savo solo karjerą. Netrukus pasirodė keletas ypač išpopuliarėjusių jos kūrinių, įrašytų su Ink Spots, Louis Jordan ir the Delta Rhythm Boys. Ella Fitzgerald pasirodė ir keliuose televizijos šou laidose, taip ji susipažino su džiazo legendomis Louis Armstrong, Duke Ellington. Įrašė daug garsių džiazo baladžių ir tapo viena ryškiausių džiazo atlikėjų XX a.

1996 m. birželio 15 d., būdama 79 metų, atlikėja mirė Beverli Hilse.

Cecile Verny – tai pasaulio pilietė, kuri turi afrikietiškas šaknis, gyvena Vokietijoje ir tiesiog myli džiazą ir amerikietišką šio muzikinio stiliaus skambesį. Cecile yra išskirtinė būtent tuo, kad niekuomet nesimokė dainavimo, tačiau pati puikiai jaučiasi dainuodama įvairiausio muzikinio stiliaus muziką – pop, džiazą, bliusą, soul ar funk muziką.

1987 metais ji sukūrė muzikinį duetą, kuris virto į trio „Cecile Sings“, o dar vėliau ir į muzikinį kvartetą Cecile Verny Quartet (CVQ). Cecile nenuilsdama rašė muziką prancūzų ir anglų kalbomis, o kvartetas vis labiau populiarėjo. Per dvidešimt metų kvartetas aplankė įvairiausias pasaulio šalis ir miestus nuo Paryžiaus iki Nairobio, nuo Antibio iki Asmaros, nuo Pietų Afrikos iki Latvijos. Šis Cecile Verny kvartetas išleido aštuonis studijinius albumus, o vienas iš jų Vokietijos įrašų kritikų pripašintas kaip geriausiu. Atlikėja mėgsta ne tik dainuoti, bet ir gaminti bei siūti, o laisvu laiku nepamiršta ne tik savęs bet ir kitų – ji dirba savanore vietinėje ligoninėje su žmonėmis sergančiais AIDS. Net didžiausi muzikos apdovanojimai neužgožia nuoširdumo ir atsidavimo kiekvienam klausytojui bei žiūrovui.

Koncerte dalyvauja:
Šiaulių simfodžiazo orkestras (dirigentas Raitis Ašmanis)
Solistė Cécilė Verny (Vokietija)

Koncerto vedėjas – Viktoras Gerulaitis

Moters dienos renginys
2017-03-08 16:00 (Europe/Moscow) | Pėsčiųjų bulvaras (Vilniaus g.)
Šiaulių valstybinės kolegijos studentų atstovybė organizuoja šventę moterims ir panelėms – MOTERS DIENĄ! Šiaulių miesto bulvare skambės gyva muzika, akis džiugins kolegijos studentų šokiai, visus šildys karšta arbata, o alkį malšins skanios ir šviežios bandelės. Moterys ir panelės neliks nepastebėtos, nes jų laukia gėlės ir dovanos, bei galimybė nusifotografuoti prie gražios foto sienos. O kaip gi be smagių ir linksmų užduočių, kurios leis sušilti ir smagiai praleisti laiką. Viskas vyks kovo 8 dieną, 16 valandą, Šiaulių miesto bulvare, prie Čili Pizza.

LEMON JOY “WILLKOMMEN“ naujo albumo pristatymo koncertas
2017-03-10 18:00 (Europe/Moscow) | Koncertų salė „Saulė”
Viena garsiausių ir populiariausių Lietuvos grupių „Lemon Joy“ kviečia į didžiausią savo solinį koncertą, kurio metu atliks populiariausius hitus ir pristatys naujausio albumo „Willkommen“ dainas. Tiesa, daug šio albumo kūrinių taip pat jau yra pamėgti klausytojų ir dažnai skamba radijo stotyse — „Ylang Ylang“, „Tik iškart, tik stipriau“, „Su pirma saulės šviesa“ ir, žinoma, naujausias radijo singlas „Be atšvaitų“.
Retai albumais muzikos gerbėjus lepinanti grupė šiemet sugrįžo su naujomis dainomis. Kaip visuomet užburiančiomis savo melodijomis ir persmelktomis švelnia nostalgija. Kiekvienas „Lemon Joy“ albumas — reikšmingas įvykis Lietuvos muzikos pasaulyje, o pastarojo teko laukti net penkerius metus.
Koncertui „Lemon Joy“ ruošia specialią beveik dviejų valandų trukmės programą. Koncerte skambės dainos, apimančios visą grupės gyvavimo laikotarpį. Per savo gyvavimą „Lemon Joy“ išleido 7 studijinius albumus: „Glostyk“ (1996), „Super“ (1998), „Mylėt tave taip beprotiška ir keista“ (1999), „REstart“ (2001), „1210“ (2006), „Stebuklas“ (2011), „Willkommen“ (2016). 2004 metais pasirodė geriausių dainų rinkinys „Electropop“.

Fotografo M. Čepulio knygos „Metai. Gamtos fotografo dienoraštis“ pristatymas
2017-03-11 13:00 - 17:00 (Europe/Moscow) | Šiaulių dailės galerija
2017 m. kovo 11 d. 13 val. Šiaulių dailės galerijoje, Vilniaus g. 245.
„Metai. Gamtos fotografo dienoraštis“ – išskirtinis leidinys apie Lietuvos laukinę gamtą „Metai. Gamtos fotografo dienoraštis“. „Lututės“ leidyklos išleistoje knygoje neaptiksite nė vienos fotografijos, darytos ne Lietuvoje. Visos nuotraukos fotografuotos tik mūsų šalyje ir tik laukinėje gamtoje.
Leidinyje publikuojamos ne tik įspūdingos nuotraukos, bet ir tikros istorijos, pasakojimai, mintys, nusėdusios galvoje M. Čepuliui klajojant miškais, braidant pelkėse ir tūnant slėptuvėse. „Metuose“ skaitytojai ras ir daug žinių apie mūsų gamtą, netikėčiausių nuotykių, patirtų bandant įamžinti įprastus ir rečiausius Lietuvos gyvūnus bei gamtos reiškinius, kurie padės suvokti ne tik kaip gimsta kadrai, bet ir kas dedasi gamtoje ištisus metus.

NACIONALINIO M. K. ČIURLIONIO MENŲ MOKYKLOS SIMFONINIO ORKESTRO KONCERTAS
2017-03-11 15:00 (Europe/Moscow) | Koncertų salė „Saulė”
Nemokamas koncertas skirtas Kovo 11-ajai paminėti

Regbio taurė "Kalvis"
2017-03-12 12:00 (Europe/Moscow)
Kviečiame atvykti į regbio varžybas

Donatas Montvydas su styginių kvintetu | Muzika širdyje
2017-03-17 19:00 (Europe/Moscow) | Koncertų salė „Saulė”
Po itin sėkmingų metų, atlikėjas Donatas Montvydas nestovi vietoje ir savo gerbėjams pristato visai kitokią muzikinę programą. Utenos, Marijampolės, Mažeikių, Šiaulių, Telšių bei Plungės gyventojai turės išskirtinę galimybę išgirsti atlikėjo atliekamas dainas, akomponuojant styginių kvintetui.
Tai visiškai naujas Donato Montvydo koncertų konceptas, kuomet atlikėjas savo kūriniams pritaikys klasikinė muzikos aranžuotes ir kartu su styginių kvintetu pristatys programą „Muzika širdyje“. Tai naujas ir iki šiol atlikėjo neišbandytas konceptas, kuomet į klasiką bus pažvelgta moderniai.
„Praėjusiais metais sukūrėme šou, pritaikytus arenoms, o dabar atėjo metas atiduoti duoklę gerbėjams mažesniuose miestuose, kitaip tariant atiduoti duoklę savo ištakoms, nuo kurių viskas ir prasidėjo. Kviečiu į intymų susitikimą, kurio metu pademonstruosiu kitokį save, tačiau atliekantį savo kūrinius“ – teigia atlikėjas.
Donatas džiaugiasi, kad koncertinis turas „Muzika širdyje“ – tai galimybė artimai pabendrauti su savo klausytojais bei koncertų metu pažvelgti kiekvienam į akis, juk tokios koncepto muzikinis susitikimas tai padaryti leidžia!
Turo metu, atlikėjas Donatas Montvydas pasirodys kartu su ištikimais scenos bičiuliais Mariumi Leskausku, Juozu Martinkėnu bei styginių kvintetu.

Ian Maksin ir Šiauliai Guitar Trio koncerte ''Come Together''
2017-03-18 18:00 (Europe/Moscow) | „Polifonijos” salė
Prodiuserinės kompanijos “Arts Libera International” kvietimu į Lietuvą iš Jungtinių Amerikos Valstijų atvyksta žymus violončelės virtuozas ir kompozitorius Ian Maksin. Puikus solistas ir įvairios sudėties tarptautinių ansamblių dalyvis su koncertais apkeliavęs daugiau negu trisdešimt pasaulio šalių, muzikuoja prestižinėse Amerikos, Europos, Azijos koncertinėse salėse kartu su tokiomis muzikos žvaigždėmis kaip Andrea Bocelli, Sting, Gloria Estefan, Barry Gibb ir kt. Ian Maksin tik su jam būdinga įtaiga gali nuostabiai pagroti klasikinės muzikos koncertą su orkestru ir taip pat pakerėti publiką grodamas solo džiazo arba roko kompoziciją. Šį kartą muzikantas drauge su pripažintu gitaros virtuozų ansambliu “Vilnius Guitar Trio” – Artūras Chalikovas, Gintaras Šulinskas, Andžej Zujevič, paskleis magišką energiją net penkių Lietuvos miestų koncertinėse erdvėse. Pasak paties maestro, galimybė muzikuoti su trimis gitaros virtuozais vienoje scenoje, jam yra naujas iššūkis, kurio jis seniai laukė.
Lietuvos publika jau dabar nekantriai laukia jungtinio JAV ir Lietuvos profesionalų pasirodymo. Pirmą kartą Lietuvos muzikos istorijoje įvyksiantis projektas be jokios abejonės bus didelis įvykis kultūros padangėje. Galima tik įsivaizduoti kokią galingą energiją pavyks sukurti scenoje kuomet savo jėgas ir ilgametį profesionalumą kartu suvienys aukščiausio lygio virtuozai ir pripažinti menininkai.
Koncertų meninė programa labai plati ir įvairi – nuo auksinės klasikos iki ugningų tango, džiazo ir roko kompozicijų. Pasak pačių atlikėjų, tai meninė programą specialiai parengta publikai, vertinančiai emocingą, nuoširdžią, aukšto meninio lygio muziką, kuri tikrai sužavės ir pakylės dvasiškai. Skambės J. S. Bach, A. Piazzolla, Led Zeppelin, The Beatles, A. Vivaldi, Ch. Corea, B. Goodman, The Eagles, D. Ellington, I. Maksin, Sting ir kitų visame pasaulyje pripažintų kompozitorių kūriniai. Koncertuose bus daug virtuoziškų improvizacijų, netikėtų harmonijų, įspūdingų melodijų ir žinoma staigmenų. Žinomi muzikantai žada įspūdingą ir nepamirštamą renginį.

El Fuego koncertinis turas „Apie meilę…“
2017-03-23 18:00 (Europe/Moscow) | Koncertų salė „Saulė”
Pop klasikos grupė „el Fuego“ jau ne kartą įrodė, kad klasika gali skambėti kitaip. Daugiau kaip aštuonerius metus Lietuvos muzikinėje padangėje gyvuojanti grupė pelnė klausytojų simpatijas savo stipriais balsais, neblėstančia energija ir įspūdingai skambančiais pop-klasikos kūriniais.
Šį kartą aksominių balsų savininkai – Jonas Sakalauskas, Paulius Bagdanavičius ir Rokas Spalinskas leidžiasi į koncertinį turą „Apie meilę…”, kurio metu klausytojų širdis bandys užkariauti puikia nuotaika ir jaukiais muzikiniais tonais. Grupė koncertiniam repertuarui paruošė gražiausias meilės dainas – kai kurias iš jų klausytojai jau turėjo galimybę išgirsti grupės koncertuose, tuo tarpu kitus muzikinius kūrinius „el Fuego” solistai ruošia specialiai šiam koncertiniam turui.
„Nekantriai laukiame susitikimo su Jumis” – teigia grupės vyrai ir kviečia pasimėgauti akimirka romantiškų melodijų apsuptyje.

Spektaklis "Inertiškos dujos"
2017-03-24 18:00 (Europe/Helsinki) | Šiaulių dramos teatras
Adamas Repas
Vienos dalies komitragedija

Režisierius – Tomas Jašinskas
Dailininkas – Artūras Šimonis
Spektaklyje skamba grupės „Colours of Bubbles“ muzika
Iš anglų kalbos vertė Greta Margevičienė
VAIDINA:
Steiplyz – Aurimas Pintulis
Čeisas – Aidas Matutis
Linčas – Rolandas Dovydaitis
Spydas – Mindaugas Jurevičius
Grėjus – Dalius Jančiauskas
Spektaklis „Inertiškos dujos” – šiuolaikinė komitragedija pagal populiaraus amerikiečių dramaturgo Adamo Reppo (Adam Rapp) pjesę “Finer Noble Gases”. Spektaklyje kalbama apie jaunų žmonių dvasinę būseną, socialinius ir moralinius prieštaravimus, egzistuojančius nūdienos vartotojiškoje visuomenėje. Tad šis pastatymas pirmiausia skirtas jaunimui ir, žinoma, visiems, besidomintiems šiuolaikinio žmogaus egzistencija. “Inertiškos dujos”- drąsus ir atviras pasakojimas apie keturis iširusios roko grupės narius, ieškančius užsimiršimo “spalvotose piliulėse”, sapnų ir haliucinacijų pasaulyje. Pjesės personažai nuobodžiai stumia dienas prišnerkštame bute, postringaudami keisčiausiomis temomis ir spoksodami į televizorių. Tačiau akivaizdu, kad kiekvienas jų pasąmoningai ieško išeities iš juos įtraukusios inercijos beprasmybės.
Pjesė „Inertiškos dujos” pirmą kartą publikai pristatyta 2000 metais Judžino O’Nilo teatre Niujorke. Vėliau sekė ne vienas pastatymas Amerikoje ir Europoje.
A. Rappas (g. 1968 m.) yra parašęs apie trisdešimt pjesių, devynis romanus jaunimui, dešimtį scenarijų televizijai, režisavo tris kino filmus pagal savo kūrinius. A. Rappo dramos yra pelniusios ne vieną apdovanojimą, o pjesė „Raudona žiema” (Red Light Winter) 2004 m. nominuota prestižinei Pulicerio premijai. Lietuvos teatro publikai dramaturgo kūryba pristatoma pirmą kartą.
Didžioji dalis A. Rappo pjesių yra skirtos kamerinėms teatro erdvėms, jose vaizduojami visuomenėje nepritampantys marginalai, desperatiškai ieškantys išsigelbėjimo savo „svajonių Niujorke”. Tačiau tamsiąją A. Rappo dramaturgijos pusę visada atsveria juodojo humoro, lyrikos ir ironijos dozė. Nuo pirmųjų frazių žiūrovą patraukia šiurkšti, juokinga, o kartu ir labai subtili, jausminga bei poetiška dramos kalba.
Vienas iš svarbiausių šio spektaklio akcentų – specialiai šiam pastatymui šiauliečių roko grupės “Colours of Bubbles” sukurta muzika. Pjesės autorius A. Rappas “Inertiškas dujas” laiko pačia muzikaliausia savo pjese, kurios kompozicija artima muzikinei struktūrai. Beje, A. Rappas iki šiol gitara groja alternatyviojo roko grupėje „Less the Band”, kurios nariai ir yra pjesės „Inertiškos dujos” personažų prototipai. Daugelis pjesės faktų taip pat yra paimti iš grupės gyvenimo realybės ir asmeninės autoriaus patirties.
„Nesitikėkite tamsaus ir niūraus reginio. Priešingai, pjesė kupina subtilaus juodojo humoro, šmaikščių, nenuspėjamų dialogų, bei mejerholdiško teatrališkumo. Pastatymą pavadinčiau vienos dalies egzistencine-rokenroline komitragedija. Šįkart man svarbiausia – atsirandanti viltis tada, kai peržengiamos visos ribos ir pasiekiamas dugnas“, – teigia spektaklio režisierius T. Jašinskas.

Spektaklis "Baltaragio malūnas"
2017-03-31 18:00 (Europe/Moscow) | Šiaulių dramos teatras
Kazys Boruta
Dviejų dalių vaidinimas romano motyvais
Inscenizacijos autorius ir režisierius – Algimantas Pociūnas

Dailininkas – Artūras Šimonis
Kompozitorius – Algirdas Martinaitis
Choreografas – Vytautas Brazdylis
VAIDINA:
Baltaragis – Sigitas Jakubauskas
Marcelė – Inga Norkutė, Danguolė Petraitytė
Pinčiukas – Dalius Jančiauskas
Uršulė – Nomeda Bėčiūtė, Lina Bocytė
Jurga – Monika Šaltytė
Girdvainis – Aurimas Žvinys
Anupras – Juozas Žibūda
Klebonas – Eduardas Saulius Pauliukonis
Raupys – Rolandas Dovydaitis
Zakristijonas – Juozas Bindokas
Jaunikis – Romanas Dudnikas
Davatkos – Jūratė Budriūnaitė, Virginija Jakštaitė, Nomeda Bėčiūtė, Lina Bocytė, Donata Kielaitė
Tai garsiojo Kazio Borutos romano, ne kartą jau matyto ir kine, ir teatre, naujas sceninis variantas, kurį labai vykusiai papildo skoninga dailininko dekoracija, išraiškinga šokių plastika bei šiuolaikiška kompozitoriaus muzika. Negausūs ir lakoniški dialogai teikia galimybę apie spektaklio herojus kalbėti tarsi apie visiems gerai pažįstamus žmones. O taip juk yra iš tikrųjų: kokie bebūtų veikėjų charakteriai ar siužeto vingiai – su žiūrovais kalbama apie šių dienų žmones, apie jų svajones, meilę, grožį ir bjaurastį, nes nuo neatmenamų laikų šioje žemėje gyvenančius iškelia ir trenkia žemyn tie patys gyvenimo malūnai.
Spektaklio trukmė – 1 val. 40 min.
